डाॅ. रामरक्षा मिश्र विमल
1.
जाए नाहीं देबि हम बहरवा ए रामा, एह पारी तोहके।
भले तनी कम मिली ओतने में रहबो
गाँवही में करबो गुजरवा ए रामा, एह पारी तोहके।
तहरे करेजवा से सटिके जुड़इबो
नाहीं चाहीं घूमे के शहरवा ए रामा, एह पारी तोहके।
पइसा के भूखे काहें देंहिया सुखइब
हम पिअबि बिरह जहरवा ए रामा, एह पारी तोहके।
2.
रोंआ-रोंआ खुशिया समाइल ए रामा, पिया घरे अइले।
मध दुपहरिया के तपल बटोहिया
पनिया से जइसे अघाइल ए रामा, पिया घरे अइले।
सपनो में देखीं अँकवरिया बलमु के
आजु मोरा हियरा जुडाइल ए रामा, पिया घरे अइले।
सिहरेला अंग-अंग खिलि गइले जोबना
पोरे-पोरे रस भरि आइल ए रामा, पिया घरे अइले।
3.
पिया नाहीं चइत में घरवा ए रामा, केकरा ले बोलीं ?
बेला आ चमेली सभ फूल फूलि गइले
जोबनो के फुलवा फुलइले ए रामा, केकरा ले बोलीं ?
करेला मोबाइले प आजु-काल्हु रोजहीं
बइठींले कइके सिंगरवा ए रामा, केकरा ले बोलीं ?
सपनो में चुरिया खनकि जाले रहि-रहि
बहि जाला आँखि के कजरवा ए रामा, केकरा ले बोलीं ?
4.
बदलल समतवा सुहावन ए रामा, चइत महिनवा ।
बिगत बरिसवा के भइले बिदाई
नवका अनाज के ओसावन ए रामा, चइत महिनवा ।
ठुनकेली गोरिया बहरवा ना जइह
करेला बलमुआ मनावन ए रामा, चइत महिनवा ।
सभ भाई मिलि जाले बढ़ेला परेमवा
गंगा नियन घर होला पावन ए रामा, चइत महिनवा ।
mai_Deva unk bho_Deva bho_Deva bho_Deva awa_Deva bho_Deva bho_Deva awa_Deva unk bho_Deva bho_Deva bho_Deva bho_Deva bho_Deva bho_Deva bho_Deva unk bho_Deva bho_Deva bho_Deva bho_Deva bho_Deva bho_Deva bho_Deva unk bho_Deva bho_Deva bho_Deva mar_Deva bho_Deva bho_Deva bho_Deva